google/wiki40b huggingface dataset:
Ura keel (Vanuatu)

Foneetika

Ura keeles on 18 konsonantfoneemi ja 5 vokaalfoneemi.
Mikrofloora

Mikrofloora on mikroorganismide kogum mingis paigas.
Näiteks jämesooles elavate mkroorganismide kogumit nimetatakse jämesoole mikroflooraks.
Mulla mikroflooraks nimetatakse mulla mikroorganismide (bakterite, seente|) kogumit suurusega alla 10 μm Väikeste loomade (algloomade, nematoodite) kogumit suurusega 10...100 μm nimetatakse aga mikrofaunaks.
Harju tuulik

Harju pukktuulik asub Hiiumaal Hiiumaa vallas Harju külas.
19. sajandi teisel poolel valminud tuulik on arvatud ehitismälestiseks.
Breviaar

Breviaar (lad breviarium) on roomakatoliku kiriku palveraamat, mis sisaldab tunnipalvuste tekste. Breviaaripalve on roomakatoliku vaimulikele kohustuslik.
Traditsioonilised tunnipalvused on järgmised: matutinum (kell 3), laudes (varahommikune palvus ärkamisel), prima (1. tund, kell 6), tertia (3. tund, kell 9), sexta (6. tund, kell 12), nona (9. tund, kell 15), vesper (õhtupalvus, kell 18), completorium (päevalõpupalvus enne uinumist).
Tänapäeva roomakatoliku breviaaris, mille ametlik pealkiri on "Tundide liturgia" (Liturgia Horarum), on järgmised palvused: officium lectionis (vaimulik lugemine, sobival päevaajal, kõige parem varahommikul), laudes, tertia, sexta, nona, vesper, completorium. Päevastest palvustest (tertia, sexta, nona) on enamasti kohustuslik vaid üks oma valikul.
Palvuse põhilised osad on hümn, psalmid, pühakirjalugemine ja erinevad palved.
Breviaari- ehk tunnipalve on eri variantides kasutusel ka anglikaani ja luteri kirikus.
Kyle MacLachlan

Kyle MacLachlan (sündinud 22. veebruaril 1959 Yakimas Washingtoni osariigis) on Kuldgloobusega pärjatud USA filminäitleja.
Ta on eelkõige tuntud peaosatäitmistega David Lynchi lavastatud filmides "Dune", "Blue Velvet" ("Sinine samet") ja seriaalis "Twin Peaks". Lisaks on ta kaasa teinud telesarjades "Seks ja linn" ning "Meeleheitel koduperenaised".
Villem Orav

Villem Orav (11. märts 1883 Laiksaare vald, Pärnumaa – 10. detsember 1952 Tallinn) oli Eesti ajaloolane, pedagoog ja pedagoogikateadlane.

Elulugu

Villem Orav oli talupidaja poeg.
Lõpetas 1905 Riia Vaimuliku Seminari, õppis 1911–1913 Varssavi Ülikoolis, lõpetas 1915 TÜ ajaloo-keeleteaduskonna ajalookandidaadi kraadiga. Oli 1905–1911 Olustveres kirikuõpetaja, 1915–17 Tallinnas Jakob Westholmi Gümnaasiumi ladina keele ja 1917–1949 Gustav Adolfi Gümnaasiumi ajalooõpetaja, 1946–1950 ka EKP KK parteikooli ja TPI ettevalmistusosakonna üldajaloo õppejõud, 1952 Ajaloo Instituudi teadur.

Teadustöö

Avaldanud pedagoogikaajakirjades arvustusi ja metoodikaartikleid, oli "Eesti NSV ajaloo lugemiku I" (1960) koostajaid, tõlkis ja toim õpikuid (K. Kornilovi "Psühholoogia õpperaamat pedagoogilistele koolidele" (1948), "Ajaloo õpetamise metoodika seitsmeklassilises koolis" (1949) jmt). Oli aastast 1945 Haridusministeeriumi ajaloo- ja konstitutsioonikomisjoni esimees. Eesti NSV teeneline õpetaja (1949).
Telefoninumber

Telefoninumber on numbrikombinatsioon, mis tähistab telefonikasutaja kasutuses olevat telefoniliini ning mida kasutatakse teistelt liinidelt (numbritelt) sellele liinile helistamiseks.
Telefoninumbris on informatsioon, mis võimaldab üheselt identifitseerida kõne sihtpunktiks oleva liini. Iga telefoninumber telefonivõrgus peab olema unikaalne.
Ühele telefoniliinile võib ühendada ka mitu telefoniaparaati, millel on seega sama number.
Kui telefoninumbrid kasutusele võeti, olid need väga lühikesed, üks, kaks või kolm numbrit. "Numbri valimiseks" tuli see öelda operaatorile, kes ühendas vajalikud liinid.
NPM Silmet

NPM Silmet AS (varem AS Silmet ja Molycorp Silmet) on Eesti metallurgiaettevõte.
Alates 2011. aasta aprillist kuulus 90 protsenti ettevõtte aktsiatest USA päritolu haruldaste muldmetallide ja haruldaste metallide tootmisega tegelevale ettevõttele Molycorp Inc. (peakontor Greenwood Village'is Colorado osariigis) ning 10 protsenti Tiit Vähi kontrollitavale ettevõttele Silmet Grupp. Molycorp Silmet AS oli üks suurimaid teaduspõhiseid kõrgtehnoloogia-ettevõtteid Eestis ning haruldaste metallide ja haruldaste muldmetallide tootjaid Euroopas.
Ettevõte asub Sillamäel, selles on umbes 550 töötajat.

Ajalugu

Ettevõtte ajaloo alguseks võib tinglikult pidada aastat 1928, mil ehitati põlevkivikeemiatehas. Teises maailmasõjas tehas hävis. 1945. aastal tehti Moskvas otsus alustada uraani tootmist Sillamäel. Aastatel 1946-1947 käisid Silmeti eelkäija Kombinaadi nr 7 ehitustööd (vt Tehase ehitus vangitööna). Aastal 1948 hakati tehases tootma uraani. Algul kasutati uraani tootmiseks Eesti diktüoneemaargilliiti, mida saadi oma kaevandusest Sillamäel, hiljem toodi tooraine Ida-Saksamaalt ja Ungarist. Aastal 1970 algas haruldaste metallide ja haruldaste muldmetallide tootmine. Aastal 1990 uraani tootmine lõppes. Ettevõte nimetati ümber Silmetiks ja muudeti riiklikuks aktsiaseltsiks (RAS Silmet). Aastal 1997 RAS Silmet erastati ja alus pandi ettevõttele AS Silmet Grupp (nimetatud ka: AS Silmet). Aastal 2011 sai ettevõtte nimeks AS Molycorp Silmet. Silmeti emafirma pankrotistus 2015. aasta juunis. Pärast pankrotist väljumist sai emafirma uueks nimeks Neo Perfomance Materials. Molycorp Silmet nimetati 2016. aasta septembris ümber NPM Silmet AS-ks.
Monoenergism

Monoenergism on Konstantinoopoli patriarhi Sergios I poolt välja töötatud kristlik hereetiline ja skismaatiline õpetus, mis on tihedalt seotud monofüsiitliku hereesiaga.
Monoenergism tunnustas ühelt poolt Chalkedoni kirikukogu õpetust Kristuse kahest loomusest (jumalikust loomusest ja inimlikust loomusest), kuid lisas õpetuse, et Kristusel on üks energia (tegevus) ja üks tahe; ortodoksse õpetuse järgi on kummalgi loomusel oma energia ja oma tahe. Monofüsiitide seisukohast erines monoenergism selle poolest, et õpetus ühest loomusest asendati õpetusega, et kuigi Kristusel oli kaks loomust, olid nad nõnda omavahel seotud ja kooskõlastatud, et Kristuses toimis nii jumaliku kui ka inimliku loomuse tegevuses üks jumalinimese energia ja üks tahe. Energia mõiste aga jäeti meelega nii ebamääraseks, et see võimaldas suvalist tõlgendust.
7. sajandi esimesel poolel tegi Pärsia vallutusi keisririigile kuuluvates Egiptuses ja Süürias (monofüsiitlikud Süüria ja Egiptus oleksid äärepealt läinud Pärsia rüppe) ning Bütsantsi keiser Herakleios I hakkas otsima lepitust ortodokssete düofüsitismi pooldajate ning monofüsiitide vahel. Tähtis oli mitte anda vaenlastele võimalust kasutada ära riigisisest usulist lõhet.
Aastal 622 tuli Herakleios Armeenias esimest korda välja õpetusega, mille kohaselt Kristusel kui ühel isikul on küll nii jumalik kui ka inimlik loomus, kuid ainult üks tahe (thelēma) ja üks energia (tegevus; energeia).
Herakleios tegi Konstantinoopoli patriarhile Sergios I-le ülesandeks leida vormel, millega mõlemad pooled nõustuksid. Umbes 633 kiitis keiser heaks Sergiose poolt välja pakutud monoenergismi ning käskis seda kogu riigis levitada.
Kuigi monoenergismi pooldasid keiser, Aleksandria patriarh Kyros (Egiptuses; kokkulepe saavutati umbes 633), Konstantinoopoli patriarh ja Antookia patriarh (Süürias) ning ka Armeenia Apostlik Kirik, ei õnnestunud ortodoksia ja monofüsitismi pooldajate vastuseisu tõttu seda juurutada. Süüria ja Egiptuse vaimulikkonnas kohtas monoenergism siiski vastuseisu. Eriti teravalt astus monoenergismi vastu välja Jeruusalemma patriarh Sophronios Jeruusalemmast, kes kuulutas selle lihtsalt monofüsitismi variandiks. Paavst Honorius I sallis algul seda õpetust, kuigi ta kirjutas Konstantinoopoli patriarhile Sergios I-le kirja, milles ta palus mõistete lähemat määratlemist ja kogu õpetuse valgustamist. Hiljem ta monoenergismi ei toetanud.
Et toetust ei saadud, taganesid keiser ja Konstantinoopoli patriarh 638 monoenergismist, kuid kohe püüdsid nad juurutada uut dogmat Kristuse ühtsest tahtest, monoteletismi.
Monoenergismi lükkas lõplikult tagasi Konstantinoopoli III kirikukogu (kuues oikumeeniline kirikukogu). See õpetus mõisteti hukka ning selle rajajad ja pooldajad tunnistati ketseriteks. Sõnastati, et Kristuses toimis kaks energiat (düoenergism) ja kaks tahet (düoteletism).
Artikli kirjutamisel on kasutatud tšehhi, horvaadi, poola, rootsi ja inglise Vikipeedia artiklit seisuga 25.10.2008.
Toolse rannamehe tütar

Toolse rannamehe tütar (ka Pikk kivi) on omapärase kujuga looduskaitsealune rändrahn Lääne-Virumaal Rakvere vallas Raudlepa külas Tallinna–Narva maantee ~103. kilomeetril piirdeheki ääres.
Nathalie Loiseau

Nathalie Loiseau (sündinud 1. juunil 1964 Neuilly-sur-Seine'is) on Prantsusmaa kõrgkoolijuht, diplomaat ja poliitik. Ta oli aastatel 2012–2017 Prantsusmaa Rahvusliku Juhtimiskooli (École nationale d'administration'i) direktor. 21. juunist 2017 on ta Prantsusmaa Euroopa Liidu asjade minister.
Ta sündis aastal 1964 Neuilly-sur-Seine'is. Ta on lõpetanud Pariisi Poliitikauuringute Instituudi. Lisaks õppis ta hiina keelt Riiklikus Ida Keelte ja Kultuuride Instituudis.
Ta liitus Prantsusmaa välisteenistusega aastal 1986. Aastatel 1990–1992 teenis ta diplomaadina Indoneesias. Aastatel 1993–1995 oli ta Prantsusmaa välis- ja Euroopa asjade ministri Alain Juppé nõunikuks. Hiljem oli ta diplomaatiistel missioonidel Senegalis Dakaris ja Marokos Rabatis. Aastatel 2002–2007 töötas ta kommunikatsioonidirektorina Prantsusmaa saatkonnas Washingtonis. Aastatel 2009–2012 töötas ta Prantsusmaa Välisministeeriumis osakonnajuhatajana.
Aastatel 2012–2017 oli ta Prantsusmaa Rahvusliku Juhtimiskooli (École nationale d'administration'is) direktor. 21. juunist 2017 on ta Prantsusmaa Euroopa Liidu asjade minister.

Isiklikku

Ta on abielus ja nelja lapse ema. Usutunnistuselt on ta katoliiklane; lisaks on ta feminist.
Johann Christoph Clare

Johann Christoph Clare (1692 Weißenfels – 14. november 1743 Otepää) oli saksa päritolu eesti pastor ja keelemees.
Ta sündis aastal 1692 Weißenfelsis (praeguse haldusjaotuse järgi Burgenlandkreisis Saksi-Anhalti liidumaal). Ta on õppinud (immatrikuleeriti 9. mail 1713) Halle ja (immatrikuleeriti 10. mail 1719) Jena ülikoolis. Ordineeriti 23. augustil 1723 õpetajaks.
Ta oli aastatel 1723–1743 Otepää Maarja koguduse õpetaja.
Ta koostas muu hulgas tartu murde (vene дерптско-эстонская диалекта) grammatika, mida kasutas August Wilhelm Hupel oma teoses "Esthnische Sprachlehre".

Isiklikku

Johann Christoph Clare oli kaks korda abielus. Tema esimese abikaasa Christina Margareta (surnud 1729) isa Johannes Svenske oli Võnnu Jakobi koguduse õpetaja. Teise abikaasa Catharina Maria isa Heinrich Hertz oli Paistu Maarja koguduse õpetaja. Tema väimees oli Äksi Andrease koguduse õpetaja August Wilhelm Hupel.
Õiepung

Õiepung on taimeorgan, kus paiknevad õiealgmed. Õiepungad on tihti kasvupungadest suuremad ja võivad olla nii kasvukuhikuga kui ilma.
Õiepungade avanemisel tulevad nähtavale õienupud (vt pilti paremal).
Hickmani maakond

Ajalugu

Hickmani maakond moodustati 27. detsembril 1821. aastal Cladwelli ja Livingstone'i maakonna osadest. Maakond sai nime sõjaväelase Paschal Hickmani järgi, kes hukkus Raisini jõe lahingus 1813. aastal. Algselt oli maakonna halduskeskus Columbus. 1830. aastal sai maakonna halduskeskuseks Clinton.
2013. aasta põhja suusaalade maailmameistrivõistlused

Põhja suusaalade 2013. aasta maailmameistrivõistlused olid 49. suusaalade maailmameistrivõistlused. Need toimusid Itaalias Val di Fiemmes 20. veebruarist 3. märtsini 2013.
Varem oli Val di Fiemmes toimunud ka 1991. aasta ja 2003. aasta põhja suusaalade maailmameistrivõistlused.
MM-võistluste korraldamisõigused sai Val di Fiemme Rahvusvahelise Suusaföderatsiooni FIS-i kongressil Kaplinnas 29. mail 2008. Võistlusi soovisid korraldada ka Falun (Rootsi, kes korraldas võistlusi viimati 1993), Lahti (Soome; viimati 2001), Oberstdorf (Saksamaa; viimati 2005) ja Zakopane (Poola; viimati 1962).
Võistlustel osales 701 sportlast 57 riigist. Esmakordselt oli maailmameistrivõistlustel Togo. Eestit esindas kokku 19 sportlast (14 meest ja 5 naist). Parimana saavutas Aivar Rehemaa 15 km vabatehnikas seitsmenda koha.
Enim medaleid võitis norralane Marit Bjørgen, kes võitis kokku viis medalit (4 kulda, 1 hõbe). Soomlastele, kes võitisid vaid ühe medali, Riikka Sarasoja-Lilja ja Krista Lähteenmäki pronksi naiste sprinditeates, olid need kõigi aegade halvimad maailmameistrivõistlused.
Esmakordselt oli kavas segavõistkonnavõistlus suusahüpetes.
Brian Clegg

Brian Clegg (sündinud 6. mail 1955 Rochdale'is Lancashire'is) on Briti teaduskirjanik.
Ta on viljakas teaduskirjanik. Ta on kirjutanud erinevatel teemadel, muu hulgas valgusest, lõpmatusest, ajamasinate ehitamisest, põimumisest ja kliimamuutusest. Ta on avaldanud Roger Baconi ja Eadweard Muybridge'i elulooraamatud. Tema raamatuid on tõlgitud paljudesse keeltesse, sealhulgas saksa, prantsuse, itaalia, hispaania, portugali, hiina, jaapani, poola, türgi, norra, indoneesia ja vene keelde. 
Tema artikleid on avaldanud teiste hulgas Nature, BBC History, The Times, The Observer, The Wall Street Journal ja Physics World.

Haridus ja töökäik

Ta õppis Cambridge'i Ülikoolis füüsikat ja sai sealt magistrikraadi loodusteadustes. Aasta hiljem sai ta Lancasteri Ülikoolist magistrikraadi operatsiooniuuringutes (ala, kus kasutatakse rakendusmatemaatikat ja tõenäosusteooriat äriülesannete lahendamiseks).
Pärast Lancasteri töötas ta oma erialal British Airwaysis. 1994. aastal avas ta oma konsultatsioonifirma. Tema klientide seas olid ka BBC, Sony ja Royal Bank of Scotland. Hiljem keskendus ta teadusraamatute ja artiklite kirjutamisele.
Kangruselja mõis

Kangruselja mõis (saksa keeles Kangern) on rüütlimõis Saare maakonnas Saaremaa vallas Kangrusselja külas.

Peahoone

Ühekorruseline keskmise suurusega puithoone, esiküljel mansardkorrusega. Väljaehitus ja klaasitud rõdu peaukse ees. Eterniitkattega viilkatus, suured kahe poolega 6 ruuduga aknad. Hoonet on tunduvalt muudetud, mistõttu tänapäevase ilme järgi ei saa seda täpselt dateerida, võib hinnata 19. sajandi II poole keskelt või lõpust pärinevaks hooneks.
Peahoone oli kasutusel Kangrusselja metskonna administratiivhoonena ja elamuna. Praegu on mõis eravalduses.

Tall

Ainus säilinud majandushoone. Paekivist müürid, kõrge eterniitkattega viilkatus. Algne kuju moonutatud, ei ole dateeritav.

Park

Võrdlemisi suur ja tiheda puistuga vabakujulise planeeringuga park. Peahoone esise ringteesisene väljak on samuti haljastatud. Kodumaiste puude (saar, vaher, tamm) kõrval kasutatud ka lehist. Algsest planeeringust on säilinud vähe.
Erna Neufeld

Erna Neufeld (1942. aastani Erna Hersov; 4. juuli 1916 Vara vald, Tartumaa – 7. juuni 1999 Tartu) oli Eesti keemik ja farmatseut.

Elulugu

Erna Neufeld on talupidaja tütar.
1934. aastal lõpetas Neufeld Võru Ühisgümnaasiumi ja 1941 Tartu Ülikooli arstiteaduskonna. 1963. aastal kaitses ta TÜ-s farmaatsiakandidaadi kraadi väitekirjaga "Parkainete kvantitatiivse määramise meetoditest". Ta täiendas end 1969 Leningradi Tehnoloogiainstituudis analüütilises keemias.
Neufeld oli 1948–60 TÜ analüütilise keemia kateedri assistent, 1960–72 Eesti Põllumajanduse Akadeemia keemiakateedri assistent, 1971–79 dotsent.

Teadustöö

Erna Neufeld on uurinud põlevkivi germaaniumisisaldust, põllumajandusloomade söötade ja toitainete kvaliteedi määramist ning parkainete määramise meetodeid. Ta on avaldanud ligi 20 teadustrükist ja koostanud õppevahendeid.
Dasypeltis medici

Levila

Neid madusid võib kohata Keenias, Malawis, Mosambiigis, Somaalias, Tansaanias, Sambias ja Zimbabwes.
DanTDM

Dan Robert Middleton (sündinud 8. oktoobril 1991), tuntud kui DanTDM, on Briti Youtube'i-kuulsus ja elukutseline mängur. 
Enamik tema videoid on videomängust "Minecraft".
Business Insider on tema iga-aastase sissetuleku hinnanud vahemikku 213 000 kuni 2,15 miljonit USA dollarit.
2019. aasta jaanuari seisuga oli ta kanalil 14 miljardit vaatamist ja üle 20 miljoni tellija.
Koit Kaskel

Koit Kaskel (sündinud 4. aprillil 1974 Haapsalus) on Eesti riigiametnik.
Ta õppis 1981–1992 Kadrina Keskkoolis, lõpetas 1996 Eesti Lennuakadeemia lennuliikluse juhtimise erialal ning omandas 1998–2004 EBS-is avaliku halduse bakalaureuse ning ärijuhtimise magistri kraadi.
Ta on töötanud Lennuametis aastatel 1998–2013, sealhulgas peadirektorina 2003–2013.
Summiti maakond (Ohio)

Summiti maakond (Summit County) on maakond USA-s Ohio osariigis. Geograafilised koordinaadid on 41° 7′ N, 81° 31′ W
Maakonna halduskeskus ja suurim linn on Akron.
Maakonna pindala on 1088 km², millest 19 km² moodustab veepindala.
Elanike arv oli 2010. aasta rahvaloenduse järgi 541 781. Aastal 2000 oli elanike arv 542 899.

Ajalugu

Summiti maakond moodustati 3. märtsil 1840. aastal Medina, Portage'i ja Starki maakonna osadest.
Seitsmenda Päeva Adventistide kogudus

Vaimulikud

Adventkoguduses on kolmeastmeline vaimulike ordinatsioonisüsteem (diakon, kogudusevanem ja pastor). Kohaliku koguduse tööd juhib koguduste liidu määratud pastor, kes on ka kohaliku koguduse juhatuse esimeheks. Kogudusevanemad ja diakonid on valitud kohaliku koguduse poolt.
Varssavi kardinal Stefan Wyszyński ülikool

Varssavi kardinal Stefan Wyszyński ülikool (poola Uniwersytet Kardynała Stefana Wyszyńskiego w Warszawie) on 1999. aastal asutatud riiklik ülikool Varssavis. Ülikool on nimetatud Rooma-Katoliku Kiriku piiskopi Stefan Wyszyński (1901–1981) auks. Ülikoolis õpib 19 000 üliõpilast.
Sandro Viletta

Sandro Viletta (sündinud 23. jaanuaril 1986 Valbellas) on Šveitsi mäesuusataja, olümpiavõitja.
Juunioride maailmameistrivõistluustel 2006. aastal Mount St. Anne'is sai Viletta slaalomis pronksmedali. 2009. aasta maailmameistrivõistlustel Val-d'Isère'is oli ta Alpi kahevõistluses kuues ja slaalomis kolmeteistkümnes. 2010. aasta taliolümpiamängudel Vancouveris sai Viletta Alpi kahevõistluses 14. koha ja suurslaalomis 15. koha. 2011. aasta MM-il Garmisch-Partenkirchenis ol ta suurslaalomis kahekümneneljas.
Viletta osales esimest korda maailma karikavõistlustel Levis 12. novembril 2006 slaalomis, kuid tulemust ta kirja ei saanud, kuna esimesel laskumisel sõitis rajalt välja. Esimese poodiumikoha ja ühtlasi ka esimese võidu MK-etapil sai ta Beaver Creekis 3. detsembril 2011 ülisuurslaalomis.
2014. aasta taliolümpiamängudel Sotšis võitis ta Alpi kahevõistluses kuldmedali.

Maailma karikavõistlustel

Sandro Viletta on osalenud (seisuga 23. jaanuar 2015) 115 MK-etapil ja jõudnud poodiumile 1 korra, mis viis ta kohe ka kõige kõrgemale astmele.
Ülemistejärve

Ajalugu

Ülemiste järv on keskajast saadik olnud Tallinna kõige olulisemaks joogiveeallikaks. 14. sajandil rajati 4 km pikkune joogiveekanal, mis ulatus järvest Harju väravani.
Keskajal oli järv ümbritsetud männimetsaga, mis hävitati Liivi sõja ajal. Uue metsa rajamine järve kaldale tõusis päevakorrale 1830. aastal. Liivikute süsteemne ja ulatuslik metsastamine algas alles 1870. aastate lõpus. 1918. aastaks oli Ülemiste järve ja Pärnu maantee vahelisele alale istutatud 184 ha metsa (1994. aasta seisuga 126 ha). 2010. aastast saadik kannab osa sellest metsast Järve metsa nime.
Ülemistejärve asumis on väike grupp elumaju, kus elavad enamasti veepuhastusjaamaga seotud inimesed.
Pikka aega oli probleemiks Ülemiste järvest tuleva joogivee halb kvaliteet. See probleem lahenes 1927. aastal, kui järve loodekaldale rajati ajakohane filterveevärk. Veepuhastusjaama uus osa valmis 1978. aastal. 1990. aastate keskpaigas hakati vee eelkloorimise asemel seda osoneerima, mis parandas joogivee kvaliteeti. 2008. aasta seisuga oli Ülemiste järve joogivee kvaliteet isegi parem (98%) kui Euroopa Komisjoni joogivee direktiiviga nõutud (95%).

Olulisemad objektid

Asumi põhiline ettevõte on Ülemiste järve ääres asuv Ülemiste veepuhastusjaam.

Loodus

Suure osa asumi territooriumist võtab enda alla Ülemiste järv. Asumit läbib Kurna oja ning järve kaldal asub Järve mets. Ülemiste järves asub Linda kivi, mis on kaitstav loodusmälestis.

Ülemistejärve asumi tänavad

Ülemistejärve aladele jääb osa Tartu maanteest ja Järvevana teest.
Püramiid-koerakäpp

Levila

Püramiid-koerakäpp on levinud Euroopa lõunapoolsematel aladel, Väike-Aasias, Kaukaasias, Süürias ja Iraanis, samuti ka Põhja-Aafrikas. Lõunas ulatub tema areaal Tuneesia ja Alžeeriani. 
Eesti on püramiid-koerakäpa üks põhja- ja kirdepoolsemaid kasvukohti.  Teda ei kasva näiteks kuskil Skandinaavia mandriosas ning samuti ei ole teda leitud ka Lätist ega Leedust. Eestile kõige lähemate rikkalikumate leiukohtadega on Ojamaa.
Mandri-Eestis on koerakäpa ainsaks kasvukohaks Noarootsi poolsaar. Taime teised leiukohad on Saaremaal, täpsemalt Lääne-Saaremaal ja Sõrve poolsaarel.

Kasvukoht

Püramiid-koerakäpp kasvab lubjarikastel loo- ja rannaniitudel, puisniitudel, hõredates salu- või loometsades .

Välimus ja füsioloogia

Püramiid-koerakäpp on 20–40 sentimeetri kõrgune.
Taime vars on pikk, peenike ja püstine. Varre alusel on mõned (tavaliselt kaks) pruunikad labata lehetuped.
Varrel on suhteliselt pikad (kuni 12 cm) ja kitsad (laius kuni 1,1 cm) teravatipulised lehed. Lehed ümbritsevad vart tupetaoliselt ja seda kogu varre ulatuses. Taime päris ülemised lehed on kõrglehtede taolised.
Arnold Treiberg

Arnold Treiberg (2. september 1905 Narva – 15. oktoober 1973 Tallinn) oli Eesti parteitegelane ja rahvasaadik.
1939 oktoobris valiti ta Narva linnavolikogu liikmeks.
Aastatel 1944–1946 oli ta EK(b)P Narva Linnakomitee sekretär, hiljem  EK(b)P Keskkomitee kaadriosakonna juhataja asetäitja.
Aastatel 1947–1955 oli ta Eesti NSV Ülemnõukogu II ja III koosseisu saadik, 1947–1951 ka Eesti NSV Ülemnõukogu Presiidiumi esimehe asetäitja.
Ta on maetud Tallinna Metsakalmistule.
Šiauliai mõis

Šiauliai mõis (Šiaulių dvaras) ehk Didžiadvaris või Didždvaris on endine mõis Leedus Šiauliais. Peahoone aadress on Aušros al. 50.
Šiauliai mõisa mainitakse esmalt XV sajandil. Algselt oli tegemist riigimõisaga, mis oli mitmest riigimõisast (nende seas Gruzdžiai, Pakruojise ja Žagarė mõisad) koosneva kompleksi halduskeskuseks.
Kompleks ehitati uhkemalt välja aastal 1765, mil mõisa halduriks oli Antoni Tyzenhauz. Toonase kompleksi kohta pole täpselt teada, kus see paiknes. Varasemast ehitusperioodist pärineb tall, mis on praegu ümber ehitatud Šiauliai ringkonnakohtu hooneks. Lisaks tallile ja peahoonele on säilinud veel pesuköök.
Aastal 1795 sai mõisa omanikuks Platon Zubov. Zubovite suguvõsa kätte mõis ka jäi. Suguvõsa aitas kaasa Šiauliai arengule, nii valmis aastal 1898 Zubovite poolt annetatud tellistest tütarlaste gümnaasiumi hoone (praegune Šiauliai gümnaasium).
Praeguse peahoone rajas Dmitri Zubov, kuna vana hoone ei kõlvanud enam talvisel ajal elamiseks ja Zubovid kasutasid seda vaid suvel. Hoone on klassitsistlikus stiilis. Aastal 1923 loobusid Zubovid mõisast ja annetasid sealse kompleksi linnale, peahoonesse rajati muuseum. Aastal 1926 lammutati seoses selle juurde viiva allee rajamisega lagunenud mõisa majandushoone, aastal 1934 aga mõisa väravad. Tänapäeval asub hoones Šiauliai ülikooli kunstiteaduskond.
Peahoone ümber paikneb ristkülikukujuline inglise park. Park oli kogu aeg linnarahvale avatud ja aastal 1921 andsid Zubovid selle linna haldusesse.
Ajal, mile ladina tähestikus avaldatud leedukeelne kirjandus keelustatud oli, oli Didžiadvaris üks Knygnešystė keskuseid, sealsed laod olid raamatute hoiupaigaks ja jaotuspunktiks. Hiljem kasutati sealseid ruume ajalehe Iskra ja sotsiaaldemokraatliku kirjanduse levitamiseks. Aastal 1874 organiseeriti Šiauliai gümnaasiumi juurde leedukeelne raamatukogu. Kui politsei hakkas asja vastu huvi tundma, toimetas mõisaproua Aleksandra raamatud mõisa varjule. Gümnaasiumiõpilaste ligipääsu raamatukogule hakkas korraldama mõisa hilisem omanik Vladimir Zubov.
Aastal 1900, mil keeld kadus, muudeti see raamatukogu avalikuks. Vladimir Zubov annetas raamatukogule ka oma isikliku raamatukogu ja Šiauliai mõisa arhiivi.
Mõisa hoonetes elasid gümnaasiumis õppimise ajal sellised tuntud isikud nagu luuletaja Laurynas Ivinskis, keeleteadlane Jonas Jablonskis ja Michał Mikołaj Ogiński.